ویکی‌پدیا
ویکی‌پدیا (انگلیسی جه: Wikipedia) نوم اتا ترکیبی واژه هسّه که ویکی (وبگاه مشارکتی) و انسیکلوپدیا (دانشنومه) واژه‌ئون جه بَیيته بيّه.

ویکی‌پدیا چچی‌یه 
ویکی‌پدیا اتا دانشنومه‌ای هسّه که داوطلبون ِکایری (=همکاری) جه بنويشته وانه و ونه مقالات ره هر کس تونده دَچینه (=ویرایش هاکنه) یعنی که همه تونّه ونه مقالات ره بنویسن و دَچینن. 

البته این بنویشته‌ئون و دچی‌یه‌ئون ونه طبق ویکی‌پدیای قوانین بائه. مطالب ونه بی‌طرفانه و بی کپی‎‌رایت و.. بائن.

نوشتارون ِبررسی ره گروهی مدیریت جه انجام دِنّه. کسونی که این سایت دله نویسنّه درواقع درنه سعی کانّه که شِه هم‌زبونون ره کومک هاکِنن تا اتا جهونی دانشنومه، که گت‌ترین دانشنومه دنیا دله هسته، ره شه زبون جه وردگاردنن (=ترجمه هاکنن).

ویکی‌پدیا دله اون‌چی که دِرِست هسته و ونه درست بی‌ین ثابت بیّه ره انجام دِنّه؛ نا اون‌چی که دموکراسی حکم هاکنه. چون رای‌گیری بتونده اتا فاحش ِاشتباه ره دِرِست سِراق هاده ولی اجماع دله فقط اون‌چی که دِرست هسته، مَیِّن وانه.

ویکی‌پدیا اتا مشارکت‌پذیر ِپروژه هسته و ونه کارورون سراسر جهون جه هستنه. هرکسی بتونده ونه رشد وسّه کومک هاکنه. هیچ اجباری هم داوطلبون وسّه وجود ندانّه که اتا کار ره انجام هادن و همه‌چی ره شه دِلِوِس انجام دِنّه، ولی اگه ات کار هاکنن که قوانین په‌روو نواشه، اون کار وردگاردنی‌یه وانه.

ونه کنترل 
ویکی‌پدیای اصلی هاسِت شهر تامپای فلوریدا دله دره. ولی شهرون آمستردام و سئول دله هم کومِکی هاست دره.

تاریخ 
انگلیسی ویکی‌پدیا اولین بار وسّه ۲۵ دی ۱۳۷۹ بنويشته بيّه. اسا ویکی‌پدیای پروژه ره اتا غیر انتفاعی بنیاد که ونه نوم ویکی‌مدیا هسته ساپورت کانده.  ویکی‌پدیا مدخل‌ها سالنومه‌ئون، جوغرافیایی فرهنگ‌ئون و دایره‌المعارفون واری هستنه. ونه هدف جهونی بساتن و انتشار اتّا آزاد دانشنومه تموم زوون‌ها جه هسته.

زوون‌ها 
زوون‌های مختلف موستقلاً کار كانّه و همدیگه جه وصل نينه و فقط کلّی سیاستون («بی‌طرفی» واری) هستنه که همه جا ات‌جورنه. با اینکه مقاله‌ها و تصاویر بین زوون‌ها اشتراک بی‌یشته نَيینه ولی ارتباط وشون ِمیون کماکان غیرمستقیم پیدا وانه و وشون خله هم همدیگه جه سِوایِ‌‎سِوا نینه.

منابع

بیرون بگردستن 
 ویکی‌پدیای گتِ لوش
 ویکی‌پدیای فارسی نسخه

 
مدیاویکی
سایت‌ئون